Diari Oficial de la Generalitat Valenciana


Sumari del DOGV 4053, del 30-07-2001 (2001/6581)

RESOLUCIÓ de 5 de juny de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual número 27 del Pla General de Benicarló.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4053

Data del DOGV
:   30-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6581


Data del document
:   05-06-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benicarló
    * pla d'urbanisme

RESOLUCIÓ de 5 de juny de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual número 27 del Pla General de Benicarló. [2001/M6581]
  
Vist l'expedient relatiu a la modificació puntual núm. 27 del Pla General de Benicarló, i de conformitat amb els següents:
  
Antecedents de fet
  
1. Amb data 30 de novembre de 2000, el ple de l'Ajuntament de Benicarló va acordar sotmetre a informació pública la modificació puntual número 27 del Pla General d'Ordenació Urbana d'aquest municipi, mitjançant edictes publicats en el periòdic Mediterráneo de data 3 de gener del 2001 i en el Diari Oficial de la Generalitat Valenciana número 3.919, de 17 de gener. Durant el període d'exposició pública no es va produir cap al·legació.
  
Amb data 22 de febrer de 2001, es procedeix per part del ple a l'aprovació provisional de la citada modificació.
  
El 26 de març de 2001, té entrada en el Registre General de la Conselleria d'Obres Públiques, Urbanisme i Transports l'escrit de l'Ajuntament de Benicarló, mitjançant el qual sol·licita l'aprovació definitiva de la modificació puntual número 27 d'aquest municipi.
  
2. La documentació aquesta formada per memòria i plans.
  
3. Amb data 8 de maig de 2001, la Comissió Territorial d'Urbanisme de Castelló va acordar informar favorablement la modificació número 27 del Pla General d'Ordenació Urbana de Benicarló, i proposar-ne l'aprovació definitiva.
  
Fonaments de dret
  
1. La tramitació de la modificació ha sigut correcta, de conformitat amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (LRAU).
  
2. La documentació està completa, a l'efecte del que disposa l'article 27 de la LRAU
  
3. L'objecte del projecte és la redistribució de la volumetria en l'illa de cases delimitada pels carrers de la Mare de Déu del Carme, Santa Càndida, Santa Isabel i Febrer Soriano.
  
La modificació pretén eliminar mitgeres i parts del darrere d'edificacions (corrals), que recauen a un futur espai lliure i millorar, d'aquesta manera, la qualitat de l'espai urbà públic resultant. És, igualment convenient, a fi de conformar parcel·les edificables, amb eliminació de restes que, per les seues dimensions, resultarien no construïbles i provocarien noves mitgeres.
  
Concretament la modificació pretén:
  
- Adequar les alineacions de la plaça de Sant Vicent a la seua configuració actual, ja que es troba totalment edificada.
  
- Modificar la profunditat edificable prevista pel carrer Santa Càndida, amb l'objecte de mantenir les edificacions existents i crear solars edificables sobre les parcel·les que actualment constitueixen corrals, i evitar d'aquesta manera, mitgeres o alineacions que no recauen a l'espai lliure directament, i, per tant, sense vistes.
  
- Evitar l'afectació d'edificacions existents que haurien de ser adquirides parcialment, i que deixaven parcel·les inedificables, que graven econòmicament l'ajuntament i creen un problema social que no respon als beneficis urbanístics obtinguts.
  
- Limitar l'edificabilitat corresponent a la cinquena planta recaient al carrer de Febrer Soriano a una profunditat de 9,00 metres, i eliminar la part de la cinquena planta que, en aplicació de la normativa urbanística, arribaria fins a l'eix de l'illa, la qual cosa fomentaria, si no es modificara, la destrucció d'edificacions de certa qualitat existents per a unificar parcel·les, amb modificació l'estructura parcel·lària actual.
  
- Reubicar l'edificabilitat corresponent als propietaris de les parts del darrere de les edificacions que recauen al carrer de Santa Càndida i la parcel·la que es troba en el cantó del jardí i l'aparellament en una edificació de planta baixa, planta primera i el 80% de la planta segona que forme la façana oest d'espai lliure.
  
4. La modificació que s'examina suposa la introducció d'alteracions en l'ordenació detallada del sòl urbà. Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i, en aquests casos, l'administració gaudeix d'àmplia llibertat per a elegir, entre les alternatives possibles, la forma en la qual el territori ha de quedar ordenat.
  
Així mateix, són les citades matèries determinacions urbanístiques que tracen, juntament amb d'altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen. Per tant, el control autonòmic s'ha de limitar ací a un mer control de legalitat.
  
5. S'ha d'analitzar la modificació tenint en compte les previsions establides en l'article 17 de l'annex del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que diu que, quan ni l'antiga ordenació ni la nova complisca els estàndards, serà exigible que la relació entre l'índex de sòl dotacional i l'índex d'edificabilitat bruta de la nova ordenació siga major que la mateixa relació en l'antiga ordenació. En el cas que ens ocupa, en la memòria justificativa de la modificació, es justifica àmpliament amb aquest requisit, resultant l'índex de la nova ordenació de 0,3840 enfront del 0,3818 de l'antiga.
  
6. A la vista de tot el que s'ha exposat anteriorment, i tenint en compte que l'actuació no suposa adopció de nous criteris sobre l'estructura general del territori prevista pel PGOU, ni nova classificació de sòl, ni augmenta la població prevista pel pla, es compleix amb el que estableix l'article 17 de l'annex del RPCV, no s'aprecien impediments per a procedir a l'aprovació definitiva de la modificació puntual núm. 27 del PGOU de Benicarló.
  
No obstant això, aquestes modificacions impliquen distint emplaçament de zones verdes, per la qual cosa són aplicables determinades especialitats procedimentals. En concret:
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que establix la disposició transitòria novena de la LRAU, i ja que no estava encara constituït el citat Consell, les seues funcions corresponen al conseller d'Obres Públiques, Urbanisme i Transports, previ informe de la Comissió Territorial d'Urbanisme.
  
- D'altra banda, segons l'article 10.8.e de la Llei 10/1994, de 19 de desembre, es necessita també el dictamen previ del Consell Jurídic Consultiu en els casos de modificacions l'objecte dels quals siga dur a terme una diferent zonificació de zones verdes. Segons la interpretació que d'aquest precepte ha portat a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta Conselleria, en atenció a les característiques de la modificació, no és preceptiu el dictamen del citat òrgan consultiu.
  
7. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, i, per tant, de les modificacions d'aquests, de conformitat amb el que estableix l'article 39 de la Llei 6/1994, de 15 de novembre, del Govern Valencià, Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament la modificació puntual número 27 del Pla General de Benicarló.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació o la publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga exercitar qualsevol altre recurs que s'estime oportú.
  
València, 5 de juny de 2001.- El conseller d'Obres Públiques, Urbanisme i Transports: José Ramón García Antón.